अग्नि एयर का ये विमान पोखरा से जोमसोम जा रहा था.जोमसोम हवाई अड्डे पर उतरने से पहले ही ये विमान दुर्घटनाग्रस्त होकर घाटी में गिर गया.इस विमान पर चालक दल के तीन सदस्यों समेत 21 लोग सवार थे.भारतीय विदेश मंत्रालय के प्रवक्ता सैयद अकबरुद्दीन ने ट्विटर पर इसकी पुष्टि की है कि विमान में 16 भारतीय सवार थे.उन्होंने ये भी बताया है कि जो छह लोग बच गए हैं, उनमें से तीन भारतीय हैं. छह घायलों को अस्पताल में भर्ती कराया गया है.विदेश मंत्री एसएम कृष्णा ने इस दुर्घटना पर दुख व्यक्त किया है और मारे गए लोगों के प्रति संवेदना व्यक्त की है.काठमांडू स्थित भारतीय दूतावास ने विमान दुर्घटना के बाद एक हेल्पलाइन स्थापित की है. नंबर हैं- 0097714423702, 0097714410900 (एक्सटेंशन 4109), 0097714411699 (एक्सटेंशन 4109)इस समय बड़ी संख्या में भारतीय पर्यटक मुक्तिनाथ मंदिर के दर्शन के लिए जाते हैं. ये मंदिर जोमसोम के पास है.नेपाल के नागरिक उड्डयन प्राधिकरण ने एक प्रेस विज्ञप्ति जारी की है. इसमें बताया गया है कि ये दुर्घटना नेपाली समय के मुताबिक 9.50 बजे हुई.प्राधिकरण ने 15 लोगों के मारे जाने की पुष्टि की है, जबकि छह घायल हैं, जिनका इलाज पोखरा में चल रहा है.घायलों में तीन भारतीय हैं (दो बच्चियाँ और एक वयस्क). इनके अलावा दो लोग डेनमार्क के और एक नेपाली एयर होस्टेस हैं.